Захваљујући подацима које је ухватила једна немачка радио-прислушна јединица а који су веома јасно указивали да Американци почињу да довлаче јаке снаге које ће прво зауставити а затим одбацити немачке снаге фон Мантојфел је успео да повуче 5. оклопну армију и уклони је пред америчком контраофанзивом. Слушајући амерички радио-саобраћај та радио-прислушна јединица је могла да схвати да велики део америчких појачања контролише један батаљон војне полиције 1. армије, притом пазећи да се покрети обављају рутама које је била одредила виша савезничка команда. Немци су веома брзо могли да установе да команда полицијског батаљона емитује поруке о тим рутама, у шифри коју су Немци могли да читају, свим контролним пунктовима, а треба узети у обзир да су немачке снаге знале отприлике за 35 таквих пунктова и да су касније открили још 22 пункта од којих су многи били на раскрсницама француских путева прве категорије. У ухваћеним радио-порукама могло се лепо видети да Американци наводе име јединице, време и место њеног проласка, руту којом се мора кретати, просечну брзину кретања, број возила у колони, одредиште и време доласка на циљ. Касније је немачка команда Западног фронта била проценила да је било ухваћено преко 90% радио-саобраћаја тог америчког батаљона војне полиције и да је због тога успела да сазна руте свих ангажованих америчких јединица. Захваљујући томе Немци су тачно знали које америчке јединице долазе да буду убачене у арденску операцију, где ће бити убачене у борбу итд.